বাড়িতে নিজের বা অন্য কারও নামে নেওয়া বিদ্যুতের বিল বাকি রেখে ফের অন্য নামে নতুন সংযোগ নেওয়ার ‘অসাধু’ উপায় বন্ধ হতে চলেছে বণ্টন সংস্থার এলাকায়। আগে বাড়িতে বিদ্যুৎ ছিল না বা কোনও বিল বকেয়া নেই ইত্যাদি বিষয়ে লিখিত অঙ্গীকারপত্র দিয়েই এ বার থেকে নতুন বিদ্যুৎ-সংযোগ নিতে হবে। বণ্টন সংস্থা তাদের এলাকায় এই নিয়ম চালু করছে। আবেদনের সঙ্গে অঙ্গীকারপত্রে ওই স্বীকারোক্তি জমা পড়লে তবেই সরকারি বিদ্যুৎ মিলবে। সংযোগ দেওয়ার আগে আবেদনকারী এবং ঠিকাদার সংস্থা দু’জনেরই সই-সহ অঙ্গীকারপত্র সরকারের ঘরে জমা দেওয়া বাধ্যতামূলক করা হচ্ছে। বিদ্যুৎকর্তাদের অভিজ্ঞতা, বিল বকেয়া রাখায় হয়তো কারও লাইন কেটে দেওয়া হয়েছে। কিন্তু সেই গ্রাহক পরিবারের অন্য কারও নামে নতুন আবেদন করে ফের লাইন পেয়ে যাচ্ছেন। গ্রামাঞ্চলে যে-হেতু শহরের মতো বাড়ির নম্বর-সহ ঠিকানার অন্যান্য তথ্য বিশেষ থাকে না, তাই অনেক সময় এই লুকোচুরিটা ধরা পড়ছে না। সাধারণত জেলা, গ্রামের নাম, পাড়া আর ব্যক্তির নামেই নতুন মিটারের জন্য আবেদন করা হয়।